b'\n_START_ARTICLE_\n12 opic\n_START_SECTION_\nZgodba\n_START_PARAGRAPH_\nJames Cole je kriminalec, ki \xc5\xbeivi v svetu po apokalipsi. Med letoma 1996 in 1997 je po vsem svetu izbruhnil smrtonosen virus, ki je pomoril 5 milijard ljudi, pre\xc5\xbeiveli pa so se umaknili pod zemljo, povr\xc5\xa1je pa so zasedle divje \xc5\xbeivali. Znanstveniki zato Jamesu v zameno za pomilostitev ponudijo potovanje v leto 1996, da bi zbral podatke in vzorce virusa, ki naj bi ga raz\xc5\xa1irila teroristi\xc4\x8dna organizacija, imenovana Vojska dvanajstih opic. Tekom filma ima James ve\xc4\x8dkrat no\xc4\x8dne more, kjer se mu prikazujejo prizori policijskega zasledovanja in streljanja na letali\xc5\xa1\xc4\x8du, v katerem je bil en \xc4\x8dlovek ubit._NEWLINE_Cole gre v preteklost, vendar pristane v letu 1990 in ne v letu 1996, kot je bilo na\xc4\x8drtovano. Tam ga hitro odkrijejo in odpeljejo v bolni\xc5\xa1nico za du\xc5\xa1evne bolezni, kjer ga sprejme zdravnica Kathryn Railly, ki tudi prevzame njegov primer. Njegovo pripovedovanje o iztrebljenju ve\xc4\x8djega dela svetovnega prebivalstva ravno tako nih\xc4\x8de ne jemlje resno. James tam spozna tudi pacienta Jeffreya Goinesa, ki ves \xc4\x8das govori o pravicah \xc5\xbeivali in boju proti potro\xc5\xa1ni\xc5\xa1ki dru\xc5\xbebi, vendar trdi, da ni nor. Kasneje James poskusi pustiti sporo\xc4\x8dilo na telefonskem odzivniku na \xc5\xa1tevilki, katero nadzirajo znanstveniki iz prihodnosti, vendar mu to ne uspe. Kmalu poskusi tudi pobegniti, vendar ga ujamejo in zaprejo v samico, od koder izgine in se vrne v prihodnost. Tam mu znanstveniki predvajajo sporo\xc4\x8dilo z nekega telefonskega odzivnika, ki ga usmeri na lokacijo skrivali\xc5\xa1\xc4\x8da Vojske dvanajstih opic in mu pove, da so oni odgovorni za raz\xc5\xa1iritev virusa. Znanstveniki mu poka\xc5\xbeejo tudi fotografije vpletenih ljudi, in med njimi prepozna tudi Jeffreya Goinesa. Nato ga ponovno po\xc5\xa1ljejo v preteklost, tokrat v leto 1996._NEWLINE_Po prihodu v leto 1996 Cole ugrabi dr. Raillyjevo in za\xc4\x8dne iskati Goinesa, za katerega verjame, da je ustanovil Vojsko dvanajstih opic. Ko ga kon\xc4\x8dno najde, Goines zanika, da bi imel karkoli z virusi in pove, da je ideja o iztrebljenju \xc4\x8dlove\xc5\xa1tva Jamesova ideja in da jo je prvi\xc4\x8d sli\xc5\xa1al od njega v letu 1990. Ko prispe policija, Cole ponovno izgine nazaj v prihodnost._NEWLINE_Dr. Railly kmalu za\xc4\x8dne verjeti, da ima Cole s svojim pripovedovanjem prav, ravno tako najde fotografijo iz 1. svetovne vojne, na kateri je tudi Cole, ki se je med enim od ponesre\xc4\x8denih \xc4\x8dasovnih potovanj zna\xc5\xa1el v francoskem strelskem jarku. Tudi ona nato poskusi pustiti sporo\xc4\x8dilo na telefonskem odzivniku, ki je to\xc4\x8dno enako tistemu, ki ga je dobil Cole v prihodnosti tik pred drugim odhodom v preteklost. _NEWLINE_Cole v tem \xc4\x8dasu prepri\xc4\x8da znanstvenike, naj ga \xc5\xa1e tretji\xc4\x8d po\xc5\xa1ljejo v preteklost. Ko se vrne, tudi dr. Railliyeva za\xc4\x8dne verjeti, da je prihajajo\xc4\x8da apokalipsa resni\xc4\x8dna in zato se oba odpravita na Florido, kjer bi v miru pre\xc5\xbeivela preostali \xc4\x8das do apokalipse._NEWLINE_Ker ju policija zdaj intenzivno i\xc5\xa1\xc4\x8de, se oba maskirata in se napotita na letali\xc5\xa1\xc4\x8de. Med potjo tja padeta v prometni zastoj in taksistka jima pojasni, da so prometne zastoje povzro\xc4\x8dile \xc5\xbeivali, ki jih je iz \xc5\xbeivalskega vrta izpustila skrivnostna skupina z imenom Vojska dvanajstih opic. Na letali\xc5\xa1\xc4\x8du Cole ponovno pokli\xc4\x8de telefonski odzivnik in znanstvenikom v prihodnosti pusti sporo\xc4\x8dilo, da Vojska dvanajstih opic ni raz\xc5\xa1irila virusa in da so na napa\xc4\x8dni sledi ter da se ne namerava vrniti. Kmalu zatem se ob njem pojavi njegov prijatelj Jose in mu izro\xc4\x8di pi\xc5\xa1tolo ter mu naro\xc4\x8di, naj dokon\xc4\x8da nalogo. V tem \xc4\x8dasu dr. Raillyjeva opazi dr. Petersa iz virolo\xc5\xa1kega laboratorija, ki ga je vodil Jeffreyev o\xc4\x8de, ki se ravno odpravlja na potovanje po ve\xc4\x8d svetovnih prestolnicah, ki po Coleovem spominu ustrezajo prestolnicam, kjer se je pojavil virus. Cole zato ste\xc4\x8de za Petersom in ga posku\xc5\xa1a ustaviti, vendar pred tem sam pade pod streli policije. Ko mu dr. Raillyjeva poskusi pomagati, sama opazi de\xc4\x8dka, ki nemo opazuje situacijo. Ta de\xc4\x8dek je James Cole kot otrok, ki je videl lastno smrt, kar je povzro\xc4\x8dilo njegove dolgoletne no\xc4\x8dne more._NEWLINE_Dr. Peters se uspe\xc5\xa1no vkrca na letalo in sede poleg znanstvenice dr. Jones, ki je tudi ena od znanstvenic v prihodnosti. Ker dr. Petersu pove, da dela v zavarovalni\xc5\xa1tvu, je nepojasnjeno vpra\xc5\xa1anje, ali je pri\xc5\xa1la z namenom ustaviti Petersa ali pa poskusiti od njega pridobiti vzorec virusa, ki bi ga v prihodnosti lahko uporabili za izdelavo cepiva.'